"สภาพคล่องตึงตัว" ปัจจัยเสี่ยงลงทุนปีนี้
&#8220;วิรไท&#8221; ส่งสัญญาณเตือน การลงทุนปี 53 ระวังสภาพคล่องการเงินส่วนเกินโลกตึงตัว ดูได้จากจีนเพิ่มระดับกันสำรองเป็นการดึงเงินออกจากระบบ
13 ม.ค. 2553

“วิรไท” ส่งสัญญาณเตือน การลงทุนปี 53 ระวังสภาพคล่องการเงินส่วนเกินโลกตึงตัว ดูได้จากจีนเพิ่มระดับกันสำรองเป็นการดึงเงินออกจากระบบ
นายวิรไท สันติประภพ รองผู้จัดการ ตลาดหลักทรัพย์แห่งประเทศไทย เปิดเผยว่า ความเสี่ยงสำหรับการลงทุนในตลาดหุ้นในปี 2553 คือสภาพคล่องการเงินโลก เพราะในช่วงปี 2552 ธนาคารกลางทุกประเทศใช้นโยบายผ่อนคลายการเงิน จนดอกเบี้ยนโยบายในหลายประเทศลดระดับเหลือ 0% ส่งผลให้ราคาสินทรัพย์เช่นสินค้าโภคภัณฑ์ รวมถึงหุ้นปรับตัวเพิ่มขึ้น 
แต่ในปี 2553 ธนากลางหลายประเทศต้องหันมาให้ความสำคัญเรื่องเงินเฟ้อ และเริ่มปรับขึ้นดอกเบี้ยอาจทำให้ราคาสินทรัพย์ที่เคยสูงปรับตัวลดลง และอาจทำให้สภาพคล่องส่วนเกินในระบบการเงินโลกเริ่มลดลง โดยเริ่มเห็นประเทศเพื่อนบ้าน เช่น จีน เพิ่มอัตราส่วนการกันสำรอง นับเป็นหนึ่งในแนวทางการถอนสภาพคล่องออกจากระบบส่วนหนึ่ง
นายวิรไท กล่าวว่า ตลาดหุ้นไทยยังมีปัญหาในประเทศ ทั้งการเมืองและมาบตาพุดหรือความเสี่ยงทางนโยบายของภาครับ หากจะให้ระบุว่าปัจจัยในหรือนอกประเทศที่จะมีผลต่อการลงทุนในหุ้นมากกว่ากันนั้นขึ้นอยู่กับมุมมองของผู้ลงทุน เพราะหากเป็นผู้ลงทุนระยะยาวอาจให้ความสำคัญกับการเมือง และนโยบายของภาครัฐ แต่หากเป็นกองทุนเฮจด์ฟันด์อาจให้ความสำคัญกับปัญหาสภาพคล่องส่วนเกินมากกว่า